
DECISIÓ 12/05

Assumpte: Telesèrie Porca misèria, emesa el 13 de novembre de 2005, a les 21.35 hores, per TV3.

1. Els mesos de novembre i desembre de 2005, 48 persones formulen una reclamació en relació amb la telesèrie esmentada. Les persones reclamants manifesten que en el decurs de la telesèrie es va faltar al respecte, de manera greu, a l’Església catòlica i a aquells que professen aquesta religió.

2. Els serveis tècnics del Consell han analitzat el capítol de la telesèrie objecte de reclamació: el primer de la segona temporada. Porca misèria és una telesèrie que explica, de manera coral, la vida d’un seguit de personatges que tenen entre 30 i 40 anys. 

Els aspectes tractats en aquest episodi són:

2.1. Relació entre el Pere i la Laia, separats per l’opció laboral de la Laia, que ara treballa als EUA.

2.2. Feina de la Laia en uns laboratoris dels EUA.

2.3. Acomiadament de la Natàlia, que està disposada a presentar batalla legal per millorar les condicions d’aquest acomiadament.

2.4. Relació sentimental entre la Natàlia i el Jordi, qui, a més, és el seu advocat.

2.5. Casament entre la Sònia i el Roger.

2.6. Recerca de diners per part de l’Àlex per tal de comprar el iot on viu.

En una de les seqüències de l’episodi que s’analitza, amb una durada de 28 segons, Pere Brunet (paper interpretat per l’actor Joel Joan) fa la declaració de renda, ajudat per telèfon per la Laia (paper interpretat per l’actriu Anna Sahun). L’acció se situa a quarts de tres de la matinada i en un temps que s’identifica com a present, on el Pere mostra el seu cansament després del “pitjor directe de la seva vida”. 

La Laia es mostra contrariada per haver de fer en hores de feina, via telefònica, la declaració del seu company, el qual es queixa, amb un alt grau d’enuig, de la manca d’infraestructures i de l’injust finançament de Catalunya en relació amb les càrregues fiscals que s’han d’aportar a l’erari públic. Mentre exposa aquests arguments, el seu grau d’indignació i contrarietat augmenta quan per equivocació marca amb una creueta la casella de l’aportació a l’Església catòlica.

Així mateix, del diàleg i del to emprats es denota una clara actitud contrària i de ridiculització vers la donació de part dels impostos a l’Església catòlica.

El programa està senyalitzat per l’operador com a no recomanat per a menors de 13 anys.

3. Atès l’informe jurídic del 15 de desembre de 2005, es constata que el capítol emès el 13 de novembre de 2005 de la telesèrie Porca misèria no vulnera la normativa reguladora de la programació audiovisual.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc l’11 de gener de 2006, amb la deliberació prèvia i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima les reclamacions atès que considera que l’escena objecte de queixes no vulnera la normativa vigent. Tampoc no es veuen vulnerats els criteris del CAC en matèria del tractament del fet religiós, els quals si bé recomanen que siguin respectats “els sentiments individuals i col·lectius” en la utilització dels símbols religiosos, també consideren que “la crítica legítima en assumptes d’interès públic empara aquelles que puguin molestar, inquietar o disgustar en l’ànim d’un determinat conjunt de la ciutadania”.

No obstant això, el Consell recorda a l’operador de televisió la cura especial que hauria de tenir pel que fa al tractament de les creences o dels símbols religiosos tenint en compte la repercussió i l’abast que tenen en el conjunt de la ciutadania, i que podrien produir perjudici en algun sector o institució.

5. El Consell acorda comunicar aquesta decisió a les persones reclamants i a Televisió de Catalunya.

Barcelona,  11 de gener de 2006

El president,

Josep M. Carbonell i Abelló

